input: UREDBA KOMISIJE (EU) št. 344/2013
  z dne 4. aprila 2013
  o spremembi prilog II, III, V in VI k Uredbi (ES) št. 1223/2009 Evropskega parlamenta in Sveta o kozmetičnih izdelkih
  (Besedilo velja za EGP)
  EVROPSKA KOMISIJA JE -
  ob upoštevanju Pogodbe o delovanju Evropske unije,
  ob upoštevanju Uredbe (ES) št. 1223/2009 Evropskega parlamenta in Sveta z dne 30. novembra 2009 o kozmetičnih izdelkih (1) in zlasti odstavkov 1 in 2 člena 31 Uredbe,
  ob upoštevanju naslednjega:
  (1)
  Uredba (ES) št. 1223/2009 se bo začela uporabljati od 11. julija 2013 in bo nadomestila Direktivo Sveta 76/768/EGS z dne 27. julija 1976 o približevanju zakonodaje držav članic v zvezi s kozmetičnimi izdelki (2). Za zagotavljanje gladkega prehoda pa je gospodarskim subjektom dovoljeno, da pred datumom uporabe navedene uredbe dajo na trg kozmetične izdelke, ki so v skladu z Uredbo (ES) št. 1223/2009.
  (2)
  Priloge k Uredbi (ES) št. 1223/2009 upoštevajo znanstveni napredek ob sprejetju predloga navedene uredbe Komisije 5. februarja 2008. Od takrat so bile priloge k Direktivi 76/768/EGS večkrat spremenjene.
  (3)
  Več sprememb prilog k Direktivi 76/768/EGS je bilo namenjenih obvladovanju morebitnega tveganja za zdravje ljudi in so zato uvedle ukrepe za zaščito javnega zdravja. Zaradi pravne jasnosti in zagotovitve, da se namesto Direktive 76/768/EGS izpolnjujejo zahteve iz Uredbe (ES) št. 1223/2009 že pred 11. julijem 2013, ter z namenom ohranjanja visoke ravni varstva javnega zdravja bi bilo treba spremeniti priloge k Uredbi (ES) št. 1223/2009.
  (4)
  Tudi številne spremembe prilog k Direktivi 76/768/EGS so bile namenjene prilagoditvi navedenih prilog tehničnemu in znanstvenemu napredku ter varovanju javnega zdravja. Priloge k Direktivi 76/768/EGS so tako bolje prilagojene tehničnemu in znanstvenemu napredku kot priloge k Uredbi (ES) št. 1223/2009. Zato bi bilo treba navedene spremembe uvesti v priloge k Uredbi (ES) št. 1223/2009.
  (5)
  V nekaterih primerih snovi niso bile označene z mednarodno priznano nomenklaturo, kot je mednarodna nomenklatura za kozmetične sestavine (INCI - International Nomenclature of Cosmetic Ingridients). Opredeljene pa so s svojimi imeni parfumov. Zato je primerno imena parfumov vnesti v stolpec c Priloge III (Ime iz glosarja skupnih imen sestavin).
  (6)
  Uredbo (ES) št. 1223/2009 bi zato bilo treba ustrezno spremeniti.
  (7)
  Ukrepi, predvideni s to uredbo, so v skladu z mnenjem Stalnega odbora za kozmetične izdelke -
  SPREJELA NASLEDNJO UREDBO:
  Člen 1
  Priloge II, III, V in VI k Uredbi (ES) št. 1223/2009 se spremenijo v skladu s Prilogo k tej uredbi.
  Člen 2
  Ta uredba začne veljati na dvajseti dan po objavi v Uradnem listu Evropske unije.
  Uporablja se od 11. julija 2013.
  Ta uredba je v celoti zavezujoča in se neposredno uporablja v vseh državah članicah.
  V Bruslju, 4. aprila 2013